പറവൂര് സ്റ്റാന്ഡ് സ്വകാര്യബസുകള് ബഹിഷ്കരിക്കും പറവൂര്: നിര്മാണം പൂര്ത്തിയാക്കിയിട്ടും സ്വകാര്യ ബസ് സ്റ്റാന്ഡിലെ പൊതുശുചിമുറി തുറക്കാന് നഗരസഭ ഭരണാധികാരികള് തയാറാവാത്തതില് പ്രതിഷേധിച്ചു സ്വകാര്യ ബസുകള് സ്റ്റാന്ഡില്കയറാതെ ബഹിഷ്കരിക്കും. നഗരസഭയുടെ അനാസ്ഥക്കെതിരെ പറവൂര്വൈപ്പിന് മേഖല പ്രൈവറ്റ് ബസ് വര്ക്കേഴ്സ് യൂണിയന് സിഐടിയു പ്രവര്ത്തകര് ശുചിമുറിയുടെ മുന്നില് റീത്തു വച്ചു പ്രതിഷേധിച്ചു. ഇനിയും ശുചിമുറി തുറന്നില്ലെങ്കില് യൂണിയനു കീഴിലുള്ള ബസുകള് സ്റ്റാന്ഡില് കയറില്ലെന്നും തൊഴിലാളികള് അറിയിച്ചു. സ്റ്റാന്ഡില് കയറുന്ന ബസുകള് നിശ്ചിത തുക ടോള് ആയി നഗരസഭയ്ക്കു നല്കുന്നുണ്ട്. ഇതു സ്റ്റാന്ഡിലെത്തുന്നവരുടേയും തൊഴിലാളികളുടേയും സൗകര്യങ്ങള് മെച്ചപ്പെടുത്താനാണ് ഉപയോഗിക്കേണ്ടത്. അതു ചെയ്യുന്നില്ലെങ്കില് സ്റ്റാന്ഡില് കയറേണ്ട കാര്യമില്ലെന്നാണു യൂണിയന്റെ നിലപാട്. ശുചിമുറി അടച്ചിട്ടിരിക്കുന്നതു യാത്രക്കാര്ക്കും ബസ് തൊഴിലാളികള്ക്കും ബുദ്ധിമുട്ട് ഉണ്ടാക്കുകയാണെന്നു യൂണിയന് നേതാക്കള് പറഞ്ഞു. സമരം മേഖല പ്രസിഡന്റ് കെ.എ. അജയകുമാര് ഉദ്ഘാടനം ചെയ്തു. ജോയിന്റ് സെക്രട്ടറി എന്.എം. സലീഷ്, പി.ആര്. ഷാനു, എം.എ. പ്രസാദ് എന്നിവര് സംസാരിച്ചു.